Kim Christiansen (DF), 2009-04-24:
Indledningsvis vil jeg da gerne erklære mig fuldstændig enig i intentionerne i det her forslag fra Socialistisk Folkeparti, nemlig at alle skal køre med cykelhjelm.
Det tror jeg såmænd ikke der er nogen der kan være uenige i.
Alle forældre bør naturligvis leve op til deres ansvar og ikke lade deres børn færdes på cykel i trafikken uden cykelhjelm.
På den ene side vil Socialistisk Folkeparti kriminalisere det at køre uden hjelm, på den anden side sker det over for en gruppe, hvor man ikke kan sanktionere, da de er under den kriminelle lavalder.
Jeg tror egentlig, politiet har nok at bruge deres sparsomme ressourcer på uden også at skulle rende rundt og stoppe skolebørn uden cykelhjelm og løfte pegefingre.
Det er et forældreansvar, og det ønsker vi det skal vedblive at være.
Jeg mener ikke, at børn skal udsættes for den i hvert fald for mange traumatiske oplevelse, det vil være at blive stoppet af en politibil som 8-9-årig.
Desuden er netop den gruppe, som Socialistisk Folkeparti gerne vil have pålagt at køre med cykelhjelm, jo faktisk ifølge den seneste rapport, vi har fået fra Rådet for Større Færdselssikkerhed, de største brugere af cykelhjelme.
For de 6-9-årige er det faktisk helt oppe på 72 pct.
Så ved jeg, at det falder en lille smule fra 9 til 12 år - til 44 pct., så vidt jeg lige husker.
Men det er jo faktisk en meget, meget stor del, der allerede i dag kører med cykelhjelm.
I forslaget foreslår Socialistisk Folkeparti ydermere, at forældre eller andre over 18 år, som har et barn under 12 som passager på deres cykel, skal kunne stoppes og pålægges en bøde.
Det burde jo være fuldstændig indlysende, som andre også har været inde på, at forældre med børn på cykel selvfølgelig går foran med et godt eksempel og ifører både sig selv og selvfølgelig også deres barn cykelhjelm.
Og ifølge den her statistik fra Rådet for Større Færdselssikkerhed er der faktisk 82 pct. af børn i cykelstol, som har cykelhjelm på.
Jeg hørte, at Socialistisk Folkepartis ordfører nævnte et lavere procenttal, men det er 82 pct. af de børn, der er i cykelstol, som har cykelhjelm på, og det synes jeg faktisk er et rigtig, rigtig højt tal.
Det, vi så kan være enige med Socialistisk Folkeparti i, er, at vi skal have det her fulgt op med informationskampagner, der sigter mod at øge bevidstheden om brug af cykelhjelm blandt skolebørn og blandt deres forældre.
Man må sige, at der jo allerede i dag er et glimrende samarbejde mellem skoler og politi, og man kunne så appellere til, at man i større stil inddrog forældrene i det samarbejde også.
Dansk Folkeparti mener som sagt ikke, at påbud er vejen frem; det gør Dansk Cyklist Forbund i øvrigt heller ikke, da man frygter, at mange så vil lade cyklen stå.
Dansk Folkeparti mener til gengæld, at kampagner og sikre skoleveje er områder, der bør prioriteres.
Derfor var det også meget magtpåliggende for os i infrastrukturforhandlingerne op til det netop indgåede forlig, at vi fik afsat 1 mia. kr. til fremme af cyklisme, herunder til forskning og sikre skoleveje.
Nu hørte vi justitsministeren gøre rede for statistikkerne vedrørende hovedskader på børn og de ulykker, som er nævnt i bemærkningerne til forslaget, og der er det jo netop, at forskning kan være med til at give os et meget bedre beslutningsgrundlag.
For det viser sig jo, at det ud af de 25 måske faktisk kun var én - og det var så heller ikke helt sikkert - som havde kørt uden cykelhjelm.
Nu er Socialistisk Folkeparti selv en del af infrastrukturforliget, så jeg kan kun opfordre til, at man ved udmøntningen bakker op om, at der skal afsættes flere midler til oplysning bl.a. inden for det her område.
Heldigvis kan vi også se i den her statistik, at brugen af cykelhjelm er i en positiv udvikling - statistik kan læses på mange måder, men som jeg læser det, er brugen af cykelhjelm i en positiv udvikling.
Det ideelle mål er naturligvis, at der er 100 pct., der bruger cykelhjelm, men det tror vi bare i Dansk Folkeparti nemmest vi når ved at appellere til den sunde fornuft og til forældreansvaret frem for ved signallovgivning, som der alligevel ikke kan sanktioneres for.